Skihopping i Estland

Estland har et aktivt skihoppmiljø, men har slitt med å oppnå gode resultater.

 Hoppere og kombinertløpere 
Landets beste utøver i skihopping eller kombinert er kombinertløperen Allar Levandi, som blant annet ble nummer 2 i verdenscupen sesongen 1989/90 (mens han representerte Sovjetunionen), og som også hadde flere andre sammenlagtplasseringer blant de 10 beste. Han tok bronsemedalje individuelt i OL i Calgary i 1988, også det for Sovjetunionen. Ago Markvardt tok bronsemedalje individuelt i junior-VM i Vang i 1989, og ble nummer 4 individuelt i VM i Trondheim i 1997. Sammen med Magnar Freimuth utgjorde Levandi og Markvardt det estiske laget som ble nummer 4 i lagkonkurransen i OL på Lillehammer i 1994.

Estlands beste spesialhoppere er Jens Salumäe og Jaan Jüris. Jens Salumäe, som også begynte som kombinertløper, hadde 21.-plass som beste enkeltplassering i verdenscupen i spesielt hopp. Han deltok i flere mesterskap, men greide ikke mer enn 23.-plass som best, i storbakken i OL i Torino (Pragelato) i 2006. Jaan Jüris hadde 15.-plass som beste enkeltplassering i verdenscupen, og ble nummer 38 i normalbakken i VM i Val di Fiemme (Predazzo) i 2003.

De aller siste årene har estiske skihoppere hovedsakelig deltatt i kontinentalcupen, men har i liten grad greid å markere seg. Kaarel Nurmsalu tok bronsemedalje i junior-VM i Otepää i 2011 i både spesielt hopp og begge de to individuelle øvelsene i kombinert, HS100 / 10 km og HS100 / 5 km. Han deltok i kombinert i senior-VM i Oslo, men uten å markere seg.

 Deltakere i internasjonale mesterskap (spesielt hopp) 
 Jouko Hein: VM i skiflyging 2000
 Jaan Jüris: OL 2002 og 2006, VM 2001 og 2003, VM i skiflyging 2000, 2002 og 2004
 Tambet Pikkor: OL (1998 (kombinert)), 2002 (hopp, kombinert) og (2006 (kombinert))
 Illimar Pärn: VM 2009 (kvalifisering), 2011 (kvalifisering)
 Jens Salumäe: OL (1998 (kombinert)), 2002 (hopp, kombinert) og 2006, VM 2003 (kvalifisering), 2005 og 2007, VM i skiflyging 2004 og 2006
 Siim-Tanel Sammelselg: VM 2011 (kvalifisering)
 Oskar Veldeman: VM 1938

 Hoppbakker og arrangerte mesterskap 

Estlands største hoppbakke ligger i Tehvandi i vintersportsstedet Otepää. En moderne K90-bakke avløste i 2008 den gamle K70-bakken fra 1968. Dette anlegget ble brukt da junior-VM på ski ble arrangert i Otepää i januar 2011. Det finnes planer om også å bygge en storbakke i Otepää og søke om senior-VM på ski.

Mindre hoppbakker finnes flere steder i landet, blant annet en K50-bakke i Tallinn.

 Mesterskap og viktige renn 
 Junior-VM 
 2011 Otepäa

 Se også 
 Skihopping i Sovjetunionen

 Kilder 
 FIS: Skihoppere fra Estland (besøkt 12. desember 2010)
 Jens Jahn, Egon Theiner: Enzyklopädie des Skispringens. AGON Sportverlag, Kassel 2004. ISBN 3-89784-099-5, flere sider
  Allar Levandi – Profil og resultatoversikt hos FIS  (ikke fullstendig, besøkt 12. desember 2010)
 Sports Reference: Allar Levandi  (olympiaresultater, besøkt 12. desember 2010)
  Ago Markvardt – Profil og resultatoversikt hos FIS (ikke fullstendig, besøkt 12. desember 2010)
 Sports Reference: Ago Markvardt  (olympiaresultater, besøkt 12. desember 2010)
 Skisprungschanzen-Archiv: Estonia (besøkt 12. desember 2010)

 Andre eksterne lenker 
 Estlands skiforbund - skihopping (estisk)
 Neljas.ee: Tagasipilk suusaspordi maailmameistrivõistlustele (estisk skihistorie, estisk, 1. februar 2001)

 Eksterne lenker